钦定古今图书集成/明伦汇编/人事典/第053卷 > 《方言》 > 《伤心赋》〈有序〉北周·庾信
## 钦定古今图书集成/明伦汇编/人事典/第053卷 > 《方言》 > 《伤心赋》〈有序〉北周·庾信

余“五福无征，三灵有谴，至于继体，多从夭折。二男一女，并得胜衣。金陵丧乱，相继亡殁，羁旅关河，倏然白首，苗而不秀，频有所悲。一女成人，长孙孩稚，奄然原壤，何痛如之。既伤即事，追悼前亡” ，唯觉伤

心，遂以伤心为赋。若夫入室生光，非复企及，夹河为郡，前途逾远，婕妤有自伤之赋，扬雄有哀祭之文，王正长有《北郭》之悲，谢安石有《东山》之恨，斯既然矣。至若曹子建、王仲宣、傅长虞应德琏，刘韬之母，任延之亲，书翰伤切，文词哀痛，千悲万恨，何可胜言。龙门之桐，其枝已折，卷葹之草，其心实伤。呜呼哀哉！赋曰：

悲哉秋风，摇落变衰。魂兮远矣，何去何依？望思无望，
归来不归。未达东门之意，空惧西河之讥。在昔金陵，
天下丧乱。王室板荡，生民涂炭。兄弟则五郡分张，父
子则三州离散。地鼎沸于袁曹，人豺狼于楚汉。或有
拥树罹灾，藏衣遭难，未设，桑弧先空。柘馆人惟一丘，
亭遂千秋。边韶永恨，孙楚长愁。张武壮之心疾，羊南
城之泪流。痛斯传体，寻兹世载。天道斯慈，人伦此爱。
膝下龙摧，掌中珠碎。芝在室而先枯，兰生庭而蚤刈。
命之修短，哀哉已满。鹤声孤绝，猿吟肠断。嬴博之间，
路似新安。藤缄轊椟，枿掩虞棺，不封不树，惟棘惟栾。
天怆怆而无色，云苍苍而正寒。况乃流寓秦川，飘飖
播迁，从官非官，归田不田。对玉关而羁旅，坐长河而
暮年，已触目于万恨，更伤心于九泉。至于三虎二龙，
三珠两凤，并有山泽之灵，各入熊罴之梦。望陇首而
不归，出都门而长送。对宝碗而痛心，抚《元经》而流恸。
石华空服，犀角虚篸。风无少女，草不宜男；乌毛徒覆，
兽乳空含。震为长男之宫，㢲为长女之位。在我生年，
先凋此地；人生几何？“百忧俱至。二王奉佛，二郗奉道。
必至有期，何能相保？凄其零露，飒焉秋草。去矣黎民，
哀哉仲仁。冀羊祜之前识，期张衡之后身。一朝风烛，
万古埃尘。丘陵兮何忍，能留兮几人？”